Manu Sareen (RV), 2011-01-14:
Da den radikale ordfører ikke kan være til stede i dag, fordi hun deltager i Skolerigsdagen i Aalborg, skal jeg fremføre Radikale Venstres argumentation for beslutningsforslaget om at sikre barnets tarv i asylsager, sager om humanitær opholdstilladelse og sager om tvangshjemsendelse.
Danmark er forpligtet til at sikre, at dansk ret fortolkes og administreres i overensstemmelse med FN's børnekonvention.
Det vil kræve en ændring af praksis på visse områder, hvor danske myndigheder har ansvaret for at sikre børnenes tarv.
I alle forhold skal myndighederne sikre, at beslutningerne for barnet tjener barnets bedste.
Ethvert medlemsland skal sikre, at børn inden for medlemslandets myndighedsområde opnår alle de rettigheder, der er fastsat i konventionen.
Børnene må ikke udsættes for forskelsbehandling på nogen som helst måde.
Forslaget skal sikre, at der fremover sker en systematiseret inddragelse af barnets tarv i de typer af sager, som er nævnt i B 29.
Det er nemlig til enhver tid de danske myndigheders ansvar at sikre, at børnenes retssikkerhed ikke krænkes.
Radikale Venstre finder det nødvendigt at sikre, at børnene får deres almene bedste tilgodeset ved enhver beslutning om barnets liv og forhold, og at myndighederne også er bekendt med de pligter, som vi som samfund har over for børnene.
Derfor vil vi se på de praksisændringer, der kan føre til en bedre retstilstand for børnene i Danmark. Vi ønsker bl.a. systematiske vurderinger af børns selvstændige asylmotiver, som der er blevet talt en del om.
For erfaringer fra en række organisationer – ti i alt, bl.a. Red Barnet, UNICEF og Børns Vilkår – viser, at der ikke er praksis for at høre børn i den her slags sager.
Samtidig med det viser UNHCR’s retningslinjer for asylsøgende børn, at børn kan have selvstændige og særlige asylmotiver i sig selv.
Der kan eksempelvis være tale om risiko for omskæring, tvangsægteskaber af mindreårige, æresdrab, kidnapning, rekruttering som børnesoldat osv.
Børnene kan med andre ord være særlig forfulgte, og det er lige præcis i de her situationer, vi vil være med til at sikre børnene mod overgreb.
Ofte er forældrene ikke i stand til at sikre børnene, når de bliver sendt tilbage.
Så er der de børnefaglige undersøgelser i forbindelse med asylsager og sager om humanitært ophold, der involverer børn.
Der står i forslaget, at integrationsministeren har slået fast, at børn i danske asylcentre er omfattet af serviceloven, der bl.a. pålægger kommunerne at foranstalte de nødvendige § 50-undersøgelser, som vi også har talt om tidligere.
Det er vi egentlig meget enige i, det sker også, og det er en rigtig, rigtig god hjælp for mange af de her børn og familier, at kommunerne træder til, men, som vi også har været inde på tidligere, er det vigtigt, at der ligesom kommer eksperter ind over, fordi vi pr. erfaring ved, at specielt børn i asylcentrene, specielt flygtningebørn, kan have nogle andre problemstillinger, og det er, som jeg har nævnt tidligere, bl.a. sekundær traumatisering.
Vi ved, det er en problemstilling, som oftest bliver overset, fordi børnene så at sige bliver smittet af deres forældre.
Vi har stor fokus på forældrene, når de lider af traumatisering, men sjældent på børnene, og det er det, vi gerne vil kvalificere med det her forslag.
Man kan sige, at det er det samme, de samme tanker, der gør sig gældende i punkt 4, når vi gerne vil brede det psykiske felt ud, så man behandler børn og vurderer dem i børnehøjde og ikke ud fra et voksenperspektiv, hvor det er nogle meget hårdere symptomer og diagnoser, som bliver brugt, f.eks. skizofreni osv.
Det er den samme præmis, som vi ønsker, når vi taler om børnefaglige undersøgelser i forbindelse med tvangshjemsendelse af børn.
Der er i dag ikke nogen særlig procedure for inddragelse af børnesagkyndig ekspertise i forbindelse med udsendelse af asylansøgere med børn.
Integrationsministeren har dog til Folketingets Socialudvalg oplyst, at inddragelse af børnesaglig ekspertise kan ske, hvis der opstår behov for det.
Det er tankerne bag vores forslag og de fire punkter, der er i det.